DR og Børsen har vist Bech-Bruuns replikker og kommentarer til eksperterne, der fastholder deres kritik af firmaets rådgivning efter at have læst Bech-Bruuns argumenter.

Bech-Bruun bekræftede rådgivning

Det var to førende danske skatteadvokater ansat i Bech-Bruun, der var involveret i den rådgivning, som det danske advokatfirma ydede til North Channel Bank i 2014. Ingen af dem er længere ansat i Bech-Bruun.

Det interne materiale viser, at flere andre Bech-Bruun-advokater i årene efter bliver involveret i rådgivningen af den tyske bank.

I sommeren 2015, få uger før Skat opdagede den igangværende svindel, beder tyskerne Bech-Bruun bekræfte deres rådgivning fra året før.

Det sker, fordi BAFIN, det tyske finanstilsyn, er begyndt at stille kritiske spørgsmål til transaktionerne i North Channel Bank. Det afslører mails mellem den tyske bank, bankens tyske advokater og BAFIN. Det bliver Bech-Bruun ifølge mailkorrespondancen ikke informeret om.

Da de tyske advokater igen henvender sig til Bech-Bruun i sommeren 2015 og beder om en bekræftelse på den tidligere ydede rådgivning, er det to nye Bech-Bruun-advokater, der løser opgaven. Igen bekræfter de danske advokater, at North Channel Bank kan agere depotbank uden umiddelbart at risikere hverken erstatnings- eller strafansvar i Danmark.

”Vi har gennemgået vores opinion fra den 4. august 2014. Vi kan bekræfte, at vi stadig står bag vores konklusioner med hensyn til NCBs (North Channel Banks, red.) stilling i forhold til de danske skattemyndigheder,” skriver Bech-Bruun i en mail til Jones Day i Frankfurt den 20. juli 2015.

Tredje gang Bech-Bruun bekræfter den oprindelige rådgivning fra 2014 er i foråret 2017.

I alt har fem forskellige Bech-Bruun-advokater i perioden fra februar 2014 til april 2017 været involveret i rådgivningen af North Channel Bank, fremgår det af materialet.

North Channel Bank oplyste i juni 2015 til den tyske finansmyndighed BAFIN, at man anså rådgivningen fra Bech-Bruun som juridisk rygdækning til transaktionerne, som frem til begyndelsen af august 2015 blev brugt til at trække hundredvis af millioner ud af Skat.

Efterspil: Kæmpebøde og mulig straffesag

I dag – seks år efter at Jones Day kontaktede Bech-Bruun - står det ifølge eksperterne klart, at Bech-Bruuns rådgivning ikke har holdt stik. For banken og dens daværende ledelse har sagen vist sig at få konsekvenser: I efteråret 2016 tvang de tyske finansmyndigheder North Channel Banks daværende ledelse til at træde tilbage på grund af bankens involvering i den danske sag. I juni 2017 blev banken ransaget af tysk politi i samarbejde med dansk politi. Det har ført til, at North Channel Bank i september 2019 erkendte sig skyldig i groft bedrageri og medvirken til svindel mod Danmark for 1,1 milliarder kroner. Banken blev straffet med en bøde på 110 millioner kroner.

Det skete, fordi banken – med Retten i Glostrups ord - havde været med til at ”tilrettelægge og eksekvere et system, hvori sigtede kunne registrere fiktive aktie- og pengebevægelser, hvorefter sigtede udfærdigede dokumenter… indeholdende urigtige oplysninger...”

Retten i Glostrup slår samtidig fast, at ”bedrageriet mod den danske statskasse har været yderst professionelt planlagt og udført af dygtige erfarne bankfolk i et netværk over flere lande, som har udnyttet deres viden fra banksektoren til at bedrage de danske skattemyndigheder. Forholdet har stået på i en længere periode og ved anvendelse af hundredvis af fiktive aktiehandler.”

Simon Evers Hjelmborg siger, at North Channel Bank har erklæret sig skyldig i “at gøre noget andet, end det banken i 2014 oplyste vores advokater om og bad vores advokater om at vurdere.”

Det er eksperterne, som har gennemgået korrespondancen, uenige i. North Channel Bank har fået en bøde for at have benyttet den model, som Bech-Bruun fik tilsendt, slår Søren Friis Hansen fast.

- Banken har efterfølgende i Danmark fået en bøde på de 110 millioner kroner for groft bedrageri. Det er for at anvende den her model, siger han.

For nogle uger siden kunne tyske medier fortælle, at to af bankens tidligere direktører er blevet varetægtsfængslet for at hindre, at de flygter forud for afviklingen af en straffesag imod dem.

Bech-Bruuns retssager mod Skatteministeriet og Advokatnævnet er stadig i gang. Og senest er Bech-Bruun altså blevet mødt med et erstatningskrav fra Skattestyrelsen på omkring 750 millioner kroner.

Advokatnævnet Advokatnævnet behandler klager over medlemmer af Det danske Advokatsamfund. Alle advokater i Danmark skal være medlemmer af Advokatsamfundet. Advokatnævnet er et lovbestemt og uafhængigt klagenævn, oprettet af Advokatsamfundet efter reglerne i retsplejelovens § 144, stk. 1. Advokatnævnet er omfattet af offentlighedsloven og forvaltningsloven. Nævnets medlemmer er undergivet lovgivningens regler om tavshedspligt. Nævnet behandler klager over advokaters salærer og adfærd.

- Vores opgave er at få så mange af de 12,7 milliarder kroner hjem til den danske statskasse som muligt. Det arbejder vi hele tiden benhårdt på. Det er Kammeradvokatens anbefaling, at vi retter krav mod det danske advokatfirma. Skattestyrelsen har derfor sendt betalingspåkrav til advokatfirmaet, og vi er klar til at stævne, hvis beløbet ikke bliver betalt, udtalte Steen Bechmann Jacobsen, fagdirektør i Særlig Kontrol i Skattestyrelsen i en pressemeddelelse om kravet i denne uge.

I en kommentar på Bech-Bruuns hjemmeside skrev bestyrelsesformand Simon Evers Hjelmborg, at sagen imødeses ’med sindsro’.

- Vi kan bekræfte, at vi i dag har modtaget et betalingskrav fra Kammeradvokaten på vegne af Skattestyrelsen på baggrund af vores rådgivning af den tyske bank, North Channel Bank. Dette tager vi klart afstand fra, og vi undrer os meget over, at Kammeradvokaten kan mene, at der er grundlag herfor, skrev Simon Evers Hjelmborg.

Skattestyrelsen har givet Bech-Bruun 10 dage til at indbetale pengene. Sker det ikke, sender Skattestyrelsen en stævning, og så ender sagen for retten.

Sidste kapitel i beretningen om North Channel Banks angreb på den danske statskasse – og et dansk advokatfirmas rolle i det – er altså langt fra skrevet endnu.